Papersnake/gushiwen huggingface dataset:
月下小酌
陆游（宋代）

昨日雨绕檐，孤灯对搔首。今夜月满庭，长歌倚衰柳。

世变浩无穷，成败翻覆手。人生最乐事，卧听压新酒。

我归自梁益，零落怆亲友。纷纷堕鬼录，何人得长久。

后生多不识，讵肯顾衰朽。一杯无与同，敲门唤邻叟。
登太白楼
王世贞（明代）

昔闻李供奉，长啸独登楼。
此地一垂顾，高名百代留。
白云海色曙，明月天门秋。
欲觅重来者，潺湲济水流。
即事
章甫（宋代）

初失清河日，駸駸遂逼人。
余生偷岁月，无处避风尘。
精锐看诸将，谋谟仰大臣。
愞夫忧国泪，欲忍已沾巾。
汶阳馆
文天祥（宋代）

去岁营船隩，今朝馆汶阳。
海空沙漠漠，河广草茫茫。
家国哀千古，男儿慨四方。
老槐秋雨暗，孤影照淋浪。
和钱都官
薛季宣（宋代）

道学从初小况雄，文光万丈吐长虹。凌霜壮节生来劲，喷玉清诗老更工。

攀槛定须回日御，叫阍端复悟天聪。愿公赤舄安狼疐，豳国何曾有变风。
宿瀛东别业
程敏政（明代）

先人有别墅，宛在瀛川曲。荏苒二十年，始此一停宿。

裴𧙪原野间，百感中自触。梨花积晴皓，杨柳纷众绿。

一岁增几株，当时手栽木。白驹亦何驶，苍发忽半秃。

缅怀古贤达，矌视不可复。岂无致主心，自审诚碌碌。

君恩浩山海，不遣随窜逐。赁船走东南，日夜忧骨肉。

矧兹墓台荒，奉扫未成卜。渺渺沧波长，悠悠白日速。

明发城东门，低头愧林谷。
春晴 其二
刘辰翁（宋代）

新燕池塘绿雨肥，初晴未暖日光微。角巾犹带花梢湿，才倚阑干见絮飞。
新正未得与彦文相见聊寄二绝句为寿 其一
程俱（宋代）

燕处超然老复丁，等闲高树脱尘缨。知君已悟长生理，不作容成作广成。
送戴务旃游华山
刘体仁（明代）

夜谈太华奇，朝来理轻策。似子独往意，自然生羽翮。

我无济胜具，心悬神仙宅。椓壁闻蚁缘，索度或猱掷。

即至玉女盆，莲花岂堪摘？颇穷造化由，能识巨灵擘。

一身出天地，笑看培塿积。归来毛髓异，定跨茅龙脊。
题曹武帝削瓜图
周文璞（宋代）

阿瞒瓜分姿，见之垂髫中。
此心既弗乂，此道安可洪。
汉祚既坠地，馀子方困穷。
仁义傥自唱，历数岂不同。
挟令及宫阃，杀士延奴童。
至今吊古徒，哀痛殊未终。
实以己逼仄，遂令彼长雄。
画图出后世，略见经营工。
想其鼎峙势，亦天诱其衷。
此章弗徒歌，聊以裨国风。
晓霜过宝应县三首
杨万里（宋代）

江南霜重莫嫌渠，草上还多树上无。
淮甸晓来霜似雪，琼田千里玉平铺。
邻翁
赵滂（宋代）

世乱人心薄，年荒虎迹多。
邻翁近相戒，日暮少经过。
寻山僧不遇作
李白（唐代）

石径入丹壑，松门闭青苔。
闲阶有鸟迹，禅室无人开。
窥窗见白拂，挂壁生尘埃。
使我空叹息，欲去仍裴回。
香云徧山起，花雨从天来。
已有空乐好，况闻青猿哀。
了然绝世事，此地方悠哉！
春词二十首 其二
李纲（宋代）

晚来急雨作轻寒，只恐梨花落点残。唤起小童窗外看，玉妃何事泪栏干。
夜坐月下
方一夔（宋代）

残云点点四飞扬，万里离人共此光。谁铸水银悬绛阙，独留姹女捣玄霜。

窟中蟾兔双灰劫，影底山河几战场。欲驻颓晖无意计，何人楼角韵伊凉。
满江红·元本当初
佚名（宋代）

元本当初，无一物、万缘蒙漠。叹同流学道，谁肯死前除削。两掌三拳空热闹，扬眉瞬目千般作。看眼光、落地见贤家，抬手脚。绝妄念，忘人我。名利断，是非躲。伴烟霞深处，坦然行乐。境灭心忘无生豁，断云来往寥天廓。显一轮孤月射寒潭，实无错。
小园漫兴四首 其一
俞德邻（宋代）

小园雨过草离离，寂寞葵榴又一时。载酒客来閒问字，催租人去更吟诗。

一杯淡粥学僧供，三尺高床避鬼吹。百岁光阴行六十，世间何许凤凰池。
送丁子章将漕湖南三首
杨万里（宋代）

半世行天下，同心寡友生。
故人今又去，此意向谁倾。
白发三更语，青灯一点明，
看渠还玉署。老我正归耕。
题画
郭秉哲（宋代）

萧萧风雨声，一夜入修竹。
中有贵世人，归云掩茅屋。
伊川令•为阮亭题余氏女子绣洛神图
彭孙遹（清代）

采珠拾翠纷来往。罗袜轻盈样。何处通辞波上。肠断东阿才子，一赋千秋悲怆。

针神原是魏宫人，重拈出、洛灵小像。
八月晦日游东山彦约有诗次韵为谢二首 其一
李光（宋代）

永夜全茎下九天，郊坰风物正凄然。百年宝地空萧瑟，十里青山水接连。

局上笑谈棋易胜，坐中奇险句难联。定回老演应相问，净社何时到白莲。
行经太华
孔德绍（唐代）

纷吾世网暇，灵岳展幽寻。寥廓风尘远，杳冥川谷深。

山昏五里雾，日落二华阴。疏峰起莲叶，危塞隐桃林。

何必东都外，此处可抽簪。
长门怨回文
林希逸（宋代）

伤情暗断恩和爱，抆泪空添怨与愁。霜透衣寒轻卷袖，月移窗去罢吹箫。
菩萨蛮

舒亶（宋代）

杜鹃啼破江南月。香风扑吹红雪。赋就缕金笺。黄昏醉上船。

年华双短鬓。事往情可尽。明日各天涯。来春空好花。
再游南溪同应驾部徐比部赋 其四
李攀龙（明代）

花鸟从春过，嬉游到夏偏。白云行酒上，清吹起舟前。

世路身何得，吾徒赋必传。宁须千日醉，不拟众人怜。
览镜
郑思肖（宋代）

朝来一览镜，抱负颇峥嵘。貌古烟霞气，诗新金玉声。

郊坰常哭鬼，风雨自鸡鸣。所喜不靴笠，巍冠敝屣行。
警斋吴侍郎再和余送行及居厚弟诗各次韵
刘克庄（宋代）

朝骑宝马听鸡声，夕问归舟灶婢惊。
手扳抽还无责任，谏书讫了少施行。
有时短褐过邻舍，不记巍冠待迩英。
善类合离关世运，非人颊舌所能争。
过桐庐
胡宿（宋代）

两岸山花中有溪，山花红白遍高低。灵源忽若乘槎到，仙洞还同采药迷。

二月辛夷犹未落，五更鸦臼最先啼。茶烟渔火遥堪画，一片人家在水西。
听教坊旧妓郭芳卿弟子陈氏歌
高启（明代）

文皇在御升平日，上苑宸游驾频出。仗中乐部五千人，能唱新声谁第一？

燕国佳人号顺时，姿容歌舞总能奇。中官奉旨时宣唤，立马门前催画眉。

建章宫里长生殿，芍药初开敕张宴。龙笙罢奏凤弦停，共听娇喉一莺啭。

遏云妙响发朱唇，不让开元许永新。绣陛花惊飘艳雪，文梁风动委芳尘。

翰林才子山东李，每进新词蒙上喜。当筵按罢谢天恩，捧赐缠头蜀都绮。

晚出银台酒未销，侯家主第强相邀。宝钗珠袖尊前赏，占断春风夜复朝。

回头乐事浮云改，瘗玉埋香今几载。世间遗谱竟谁传，弟子犹怜一人在。

曾记《霓裳》学得成，朝元队里艺初呈。九天声落千人听，丹凤楼前月正明。

狭邪贵客回车马，不信芳名在师下。风尘一旦禁城荒，谁是花前听歌者。

从此飘零出教坊，远辞京国客殊方。闭门春尽无人问，白发青裙不理妆。

相逢为把双蛾蹙，《水调》、《梁州》歌续续。江南年少未曾闻，元是当时供奉曲。

朝使今年海上归，繁华休说乱来非。梨园散尽宫槐落，天子愁多内宴稀。

始知欢乐生忧患，恨杀韩休老无谏。伤心不见昔人歌，汾水秋风有飞雁。

此日西园把一卮，感时怀旧尽成悲。含情欲为秋娘赋，愧我才非杜牧之。
读庄子一受其成形不忘以待尽
释择崇（宋代）

人生悉如此，谁悟此中玄。
白日无私照，青山任意眠。
松风来不断，泉石自相便。
路出千峰上，云归竹径边。
西窗
王顼龄（清代）

门冷无残客，官闲似散人。拟将诗送老，兼赖酒消春。

雨润桃花嫩，风摇蕙草新。犹愁鸡肋绊，未得彩江莼。
叶夷中屡以书求予记敬斋予往年尝为亲旧为记
张栻（宋代）

聪明用处翻多暗，机巧萌时正自痴。
若识圣门持敬味，临深履薄更何之。
程将军夫人挽诗
徐安贞（唐代）

琴瑟调双凤，和鸣不独飞。正歌春可乐，行泣露先晞。

环珮声犹在，房栊梦不归。将军休沐日，谁劝著新衣。
雨后生凉络纬声清可爱
张侃（宋代）

玄蝉声清入吾耳，暑气骎骎犹未已。残花挺挺留鹿葱，娇态未未是荷婢。

偶然一雨云纫裳，池边雨过风送凉。小虫深集杨柳影，一段笙歌清更长。
全州
刘克庄（宋代）

寂寞全州路，家家荻竹扉。
异僧留塔在，过客入城稀。
传舍临清泚，官亭占翠微。
沙头泊船者，多自岭南归。
梧桐
刘才邵（宋代）

琴材岂必百年期，翠叶萋萋已满枝。况是常生易封殖，政平喜见中兴时。
渊明携酒图
梁栋（宋代）

渊明无心云，才出便归岫。
东皋半顷秫，所种不常有。
苦恨无酒钱，闲却持杯手。
今朝有一壶，携之访亲友。
惜无好事人，能消几壶酒。
区区谋一醉，岂望名不朽。
闲吟篱下菊，自传门前柳。
试问刘寄奴，还识此人不。
送李季允赴召
魏了翁（宋代）

一倾鼎否一番新，但见新人笑故人。
元佑至今迭更化，崇宁以后几权臣。
曾趋嘉定改元诏，又贺端平第一春。
长把人才留一半，今年新是去年陈。
颂证道歌·证道歌
释印肃（宋代）

有疑不决直须争，强指砖磨马祖前。
牛行不在车心打，当时鼻孔廓辽天。
早春题真上人院（生天宝初）
杜牧（唐代）

清羸已近百年身，古寺风烟又一春。

寰海自成戎马地，唯师曾是太平人。
顾景蕃访大年侄昆仲留宿细柳轩夜论诗律辄及老朽大年作长篇调景蕃末章见称过实且欲尽借拙诗因次其韵为谢
张扩（宋代）

平生不依南路徐，斗升寄活真鱼濡。了知浮名谁得丧，定自有数相乘除。

朅来云卧涧壑底，槁项不减霜松臞。里中能诗二三友，安步过我无庸车。

要须文字赏雌霓，未暇诙谑翻娵隅。谈天坐听落鐻屑，蹇步那敢争先驱。

顾侯风味更严苦，家贫阙办三韭菹。龟肠撑突五千卷，底用会稡笺虫鱼。

文如楚宾醉后藁，下笔应得银盆㪺。近闻昼犯细柳壁，酒阑罢歌却骊驹。

未妨仲子工料理，珠绯饯归怀不虚。想当展缄疾读时，新飙策策惊籧篨。

主人韵高绝少可，客亦未易折简呼。末章字字关老朽，爱我如爱屋上乌。

吾家兄弟俱人杰，饱闻石氏多珊瑚。莫云痴叔良不痴，久讳笔砚陪樵苏。

诸郎胸中气吐雾，咳唾自可回春枯。少年得誉似勮勃，他日不愧先杨卢。

傥见恶诗幸掩覆，人所骂讥鬼揶揄。
星岩二十景 其二 黑洞灵潭
谭谕（明代）

幽洞灵潭彻底汪，寒泉万丈透羚羊。云雷一动潭龙起，宇宙均沾雨泽长。
夜泊湾舟大风雨，未至衡州一百二十里
范成大（宋代）

阿香搅客眠，夜半驱疾雷。
空水受奇响，如从船底来。
嘈嘈雨窗闹，轧轧风柁开。
睡魔走辟易，耳界愁喧豗。
有顷飘骤过，滩声独鸣哀。
灯婢烛囊衣，篙师理樯桅。
烦扰到明发，村鸡亦喈喈。
示提壶
周行己（宋代）

藜杖芒鞋一幅巾，翛然无事可关身。一壶任醉春长在，南北东西作主人。
李仲孙佩兰
王庭圭（宋代）

我友李仲孙，饬身一何介。被服古衣冠，昂然伟而怪。

开轩蓬户古，纫兰以为佩。布袍揖公卿，脱帻卧江海。

方其得意时，天地不能碍。荷锄入深林，剪薙发幽荟。

清芬动窗壁，蕙若连光彩。君看紫绶翁，腰垂黄金带。

璜珩错琚瑀，印章如斗大。步趋踏龙尾，锵然古音会。

岂如此香草，擢秀繁霜外。秋风落万木，臭味久逾在。

我思轩古人，免食三斗艾。梦寐欲见之，一往清鼻界。
题徐礼部家归去来图
朱涣（唐代）

古木参天叫杜鹃，春愁浑在夕阳边。
看君此画还三叹，忆得西江上水船。
赋
张良臣（宋代）

柳暗旗亭不忍看，临江悉杀晋衣冠。
伤心明月扬州路，十里珠帘蕙草寒。
送罗司理实之
项安世（宋代）

衰病久忘情，相逢泪忽倾。
见君重娶妇，于我尚如兄。
秩满无人事，官卑有政声。
归装诗卷送，荐牍漕台迎。
二祖名俱重，孤身责讵轻。
长将今仕看，忽遣后图更。
蒙古王公例于波罗河屯晋接即事得句
弘历（清代）

塞上秋蒐又隔年，碧空爽气正澄鲜。仰流左谷右贤后，就日车尘马足前。

望去围场欣咫尺，携来猎卒例盈千。一家中外非容易，驭远鸿猷勉继旃。
送性僧游径山
郑元祐（元代）

忆昔苕溪登径山，童孩无识空跻攀。但见五峰削玉倚天外，兼跻众木戛乐下云间。

振威何人喝石裂？行脚有僧挑月还。神龙依禅井水立，杜鹃啼血春花殷。

孤烟中分白窈窕，一雨忽洗青崭颜。何时复至旧游处？行踪应有苍苔斑。

愿从师去不可得，起看萝月空湾湾。
题莲 其三
李时勉（明代）

飞来白鹭傍红莲，宛在华峰玉井边。亦有花开逾十丈，可应得见藕如船。
入罗浮夜访毛联伯姻家
叶春及（明代）

为就罗浮卜，言寻木石邻。野昏惟信杖，林动忽疑人。

尉遇灞陵醉，门呼垤泽频。曲肱如可托，风露亦容身。
赠沈敦谟
王十朋（宋代）

三十年前砚席同，怀人长在梦魂中。徒劳州县知何补，高蹈丘园不是穷。

历问旧游多故鬼，偶馀我辈亦衰翁。相逢又却匆匆别，无复从容似泮宫。
宗演师金书妙法莲经
周紫芝（宋代）

稽首无上尊，为世大慈父。为悯一切众，流浪诸苦海。

滋无碍辨一，广为众生说。譬如大火宅，随念得清凉。

又令诸穷子，获此大宝珠。是真秘密藏，故名妙法华。

非思量分别，而以得解悟。虽诸大菩萨，有所不能知。

况于声闻众，岂复闻妙义。如来广开示，一一令悟入。

众生悉皆晓，而况于声闻。我佛出现世，了此一大缘。

当如佛所说，是最为第一。今此大比邱，舍所甚爱者。

百炼真黄金，销铄为书写。具诸大宝贝，更以为庄严。

偷儿甚魁侩，如飞天药叉。诸所经过处，悉为尸陁林。

大火所藏灭，毫发无遗馀。龙天诸善神，悉力来加护。

究竟不得坏，我今同赞叹。普告诸佛子，凡所见闻者。

信心自坚固，各各普授持。
重华岩
郭凤（宋代）

重华人逸夏商前，奚取名岩紫洞巅。深入才如窥寸管，仰瞻早已到中天。

仙田有迹闲芳草，韶乐无声寄滴泉。遐想温恭游古昔，恍如瞻对听虞弦。
渡江至京口晓泊
李廷敬（清代）

练影横江日上初，风帆一霎入南徐。东来万马潮方急，西去千峰画不如。

估客樯桡纷聚蚁，梵王宫殿半凌虚。登高怀远情何极，六代江山一笋舆。
乡人言
张舜民（宋代）

郴江有奇石，似牛伏岸侧。
乡人久相传，过者有颠覆。
我与乡人谋，凿去可勿留。
祇消一日力，得弭千岁忧。
乡人顾我笑，官必有闇拙。
大者不能图，小者安能说。
方今民间事，颇有急於石。
当官贵居事，能不闲采拾。
我有本多田，今乃身无居。
虽有儿女辈，售人为婢奴。
破家不足恡，所恨骨肉离。
官今将骨肉，好去将何之。
我虽有田里，亦闻官念此。
念此不能为，何用居官尔。
乃指江中石，此物如有神。
不覆廉善士，独倾贪虐人。
官今幸过此，行李都无害。
将我言日思，勿为贫贱懈。
我闻乡人言，背颡俱汗流。
欲问破家因，恐为明者羞。
题今是斋
曹勋（宋代）

伟矣高情著，斋名世亦稀。
但能尘事远，便觉昔年非。
琴静凝香碧，神清众妙归。
诸缘只心法，鸥鸟亦忘机。
岘山
韦不伐（宋代）

羊公民爱深，原叔复善政。
缉祠流声诗，才德交辉映。
初夏小憩映碧园
孙传庭（明代）

小憩山园静，清和四月天。柳飞琼玉乱，荷散碧钱圆。

腊酒邻翁送，芽茶稚子煎。声声布谷鸟，惊破午窗眠。
故殿撰修史李舍人挽章二首
曹彦约（宋代）

四戒从谁得，忠勤与孝廉。
本原来简册，膏润到闾阎。
仕久机锋熟，时来智虑添。
平生真售用，家法有森严。
杂诗绝句十七首 其七
梅尧臣（宋代）

岸傍草树密，往往不知名。其间有啼鸟，似与船相迎。
过桃花峡坐峡心濯缨石看云成歌
姚燮（清代）

夹溪松巘苍郁奔，上一壁天为垠。羚羊砺角吸天水，水烟剥落灵芝根。

万篁密相抱，洞凹坡凸无由分。其上虹一痕，缭之萝片青蒀蒀。

水精作宅闭朱户，中有太古仙鹤䙰褷魂。仙人绿发清虚君，琐裳薄曳秋霞薰。

桃花作饭柏作茗，画苔不冻琴丝温。至今姣好似童子，肌镂玉采光䩉唇。

招我不来君生嗔，我今来矣君何言？但见纤鸾啁啾下上语，琪树华羽乱拂菡萏云。

一云一菡萏，菡萏无叶云为皴。菡萏不翠云不白，化成百千万亿环抱之珠光轮囷。

或疑白龙游戏过星渚，瑶空挂下之而鳞。倏为璎珞綷䌨，华鬘缤纷。

三元灵辎五景幡，婉妗环佩昌容裙。或有玉宸太乙游碧津，或疑暗黄霏上蓬莱尘，又为凉素揉碎昆崙蘋。

又为九苞之凤，五色招摇麟，丹螭振翮元狮蹲。阴阳离合变幻难复极，然后散作一丝一缕冉冉度出天南门。

人间富贵声色欢乐之事尽如此，一身琐琐还何论？

似将生平出处荣悴历历胸中扪，使我胸中渣滓猛涤无留存。

璇澜泻涧浮寒曛，冰壶四澈天无昏。照我独影癯且髡，得毋出入风火水劫不死之巫猿，颊上犹带枯莓纹。

倘容提飙挈月常寄一瓢住，我当造泉铸石重此开乾坤。
摸鱼儿 送晓山师住如如庵
曹溶（明代）

讯毗陵、乌衣甲第，投闲正属雄思。金鳞直透千重网，霞气赤城遥驶。

良健矣。好不涉程途，幻出莲花水。名山社里。怪采菊狂生，蜉蝣晋宋，亲执远公袂。

情偶结，乐土移归瘠里。溪田雀啄香米。儒门淡泊相传久，那得无人飙起。

奇特事。本李耳衔杯，却见瞿昙醉。逢场曰寄。贵出匣吹毛，弥天伎俩，重把马驹繫。
赋得北方有佳人
徐惠（唐代）

由来称独立，本自号倾城。
柳叶眉间发，桃花脸上生。
腕摇金钏响，步转玉环鸣。
纤腰宜宝袜，红衫艳织成。
悬知一顾重，别觉舞腰轻。
贺乔丞相
厉寺正（宋代）

相公一身兼，爵德齿俱全。
剑履登金殿，山川锡土田。
龟游莲叶露，蚁泛菊花天。
白鹭洲边守，重赓绿竹篇。
岳麓宫道房
翁卷（宋代）

借问经行处，群仙第几家。
晴檐鸣雪滴，虚砌影梅花。
香爇何年柏，芽煎未社茶。
道人三四辈，相对诵南华。
菩萨蛮（次韵龙深甫春日即事）
曾觌（宋代）

杏花寒食佳期近。一帘烟雨琴书润。砌下水潺潺。玉笙吹暮寒。

阳台云易散。往事寻思懒。花底醉相扶。当时人在无。
晨起
茹棻（清代）

晨起竟何事，檐前宿鸟催。履畦嫌水漫，倚槛待花开。

药饵供多病，关山老散材。奚奴解常课，先洗品茶杯。
留题月岩
李纲（宋代）

广寒宫殿寄幽岩，忌满非缘玉斧戡。皓魄半轮横道左，清光千斧照江南。

阴精凝结元无质，神化胚胎岂易探。好是月华生碧落，扶疏桂影远相参。
古战场
张蠙（唐代）

荒骨潜销垒已平，汉家曾说此交兵。

如何万古冤魂在，风雨时闻有战声。
白鹭
陆龟蒙（唐代）

雪然飞下立苍苔，应伴江鸥拒我来。

见欲扁舟摇荡去，倩君先作水云媒。
别珠公
邓肃（宋代）

我顷诗成准敕恶，寒江夜度秋萧索。
曳杖从师得摩尼，洗空愁肠天地廓。
年来狂妄婴逆鳞，去国三秋又出奔。
隔墙后得绨袍旧，一笑唤回逆旅春。
我心不转嗟匪石，方壮两遭天上斥。
处处逢君道价高，万指方袍趋法席。
白云天下妙林泉，看君又作新法缘。
傥能容此无归客，便当结社追白莲。
竹枝歌七首
杨万里（宋代）

莫笑楼船不解行，识侬号令听侬声。
一人唱了千人和，又得蹉前五里程。
老蚌明珠歌
孙绪（明代）

水边有老蚌，自分身已腐。岁久没泥沙，命贱等尘土。

一朝孕明珠，瑞气笼天宇。翕张役月华，溯游召风雨。

河伯与海若，驩呼竞跳舞。遹来掌上看，暗室光吞吐。

平生照乘姿，连城价自古。不同鱼目混，肯作鹬喙哺。

薏苡自满庭，陋贱谁比数。
马当山
王十朋（宋代）

此地水如峡，有山名马当。犹疑是滟滪，更合戒舟航。
送心泉疑上人游方
王翰（唐代）

不住孤云迹，茫茫万里程。澄心窥妙道，栖幻抱幽情。

锡度秋应尽，经馀月正明。诸天参礼遍，石上问三生。
和范爱竹三首
仇远（元代）

风雨萧萧白昼昏，肃襟受此一凉恩。
丘园不作轩裳梦，陵谷空凉斧凿痕。
乍可扣舷歌楚泽，何堪抱瑟立齐门。
有时散步西原上，共醉田家老瓦盆。
菩萨鬘（秋）
朱淑真（宋代）

秋声乍起梧桐落。蛩吟唧唧添萧索。敧枕背灯眠，月和残梦圆。
起来钩翠箔。何处寒砧作。独倚小阑干。逼人风露寒。
有怀
寇准（宋代）

秦川春婉晚，汉水路迢遥。
不待凭危槛，离魂已暗销。
次韵答泽老 其二
邹浩（宋代）

高山不动白云深，一炷香凝弄水沉。欲去复留谁会意，黄鹂枝上啭新音。
宫人入道
殷尧藩（唐代）

卸却宫妆锦绣衣，黄冠素服制相宜。锡名近奉君王旨，

佩箓新参老氏师。白昼无情趋玉陛，清宵有梦步瑶池。

绿鬟女伴含愁别，释尽当年妒宠私。
浮云楼和赵嘏
曾巩（宋代）

万里聊供远眼开，檐前不尽水声哀。
朝云尚拂阳台去，羽猎曾围梦泽来。
解带欲留长日坐，倾壶难饮故人杯。
邅穷万里飘萍内，到此登临更几回。
四时白纻歌五首 其三 秋白纻
沈约（南北朝）

白露欲凝草已黄，金管玉柱响洞房。双心一影俱回翔，吐情寄君君莫忘。
游金山寺
许及之（宋代）

何年浮玉奠中川，潮去潮来故屹然。世事只随波上过，佛身元向定中圆。

妙高得月天无际，雄跨看云雨带烟。孤屿扁舟无活计，又拿杨子渡头船。
阮郎归 山市樵歌
沈禧（元代）

烟蓑雾笠担随肩。斧柯腰下悬。生涯只在白云边。观棋曾遇仙。忘世虑，断尘缘。逍遥傲葛天。醒时一曲醉时眠。风清月正圆。
萧洒桐庐郡十绝 其七
范仲淹（宋代）

萧洒桐庐郡，千家起画楼。相呼采莲去，笑上木兰舟。
蝶恋花（春深）
赵长卿（宋代）

宿雨新晴天色好。秾李夭桃，一霎都开了。燕子归来深院悄。柳绵铺迳无人扫。

咫尺莺花还又老。绿入闲阶，只有青青草。参揣前期谁可表。此情不语知多少。
送僧
释智圆（宋代）

秋风吹行衣，旧山逍遥归。
斋盂涤空潭，古磬敲残晖。
须知高静怀，杳与尘俗违。
石床
顾熙（清代）

苍枝交荫苔藓痕，此床可卧无寒温。石寿如松松似石，梦中白日登天门。

却被清风吹梦醒，仰睹虬龙俯而听。汹涌松涛万壑迥，萧然天籁非钟磬。
满江红·人倚金铺
蔡伸（宋代）

人倚金铺，颦翠黛、盈盈堕睫。话别处、留连无计，语娇声咽。十幅云帆风力满，一川烟暝波光阔。但回首、极目望高城，弹清血。

并兰舟，停画楫。曾共醉，津亭月。销魂处，今夜月圆人缺。楚岫云归空怅望，汉皋珮解成轻别。最苦是、拍塞满怀愁，无人说。
景定壬戌冬得数椽于城南慈感渡侧询之故老云
韦居安（宋代）

卜居求静处，喜傍碧溪湾。
隔岸高低柳，当轩远近山。
天开图画久，人共水云閒。
闻说贾耘老，旧曾居此间。
致政宣教魏公挽诗二首 其二
朱松（宋代）

交盖岁云晚，向人怀自倾。争棋消永昼，酌茗话平生。

转手便陈迹，抚书增故情。无由从执绋，空想葬箫声。
采石
高翥（宋代）

采石兴亡地，声名宇宙齐。
山眉间吴楚，江口折东西。
今古多遗恨，英雄几噬脐。
征尘何日尽，北望转悲凄。
题芙蓉锦鸡图
赵佶（宋代）

秋劲拒霜盛，峨冠锦羽鸡。已知全五德，安逸胜凫鹥。
室吟
邵雍（宋代）

一室可容身，四时长有春。
何尝无美酒，未始绝佳宾。
洞里赏花者，天边泛月人。
相逢应有语，笑我太因循。
清江碧嶂
王绂（明代）

清江皎如练，列嶂开新晴。一段好风景，翻成客路情。
梅花喜神谱 其四 就实六枝
宋伯仁（宋代）

一竿风雨寒，独占严陵濑。苟非伸脚眠，曷见光武大。
送州官解任
陆文圭（元代）

小郡凋零不可为，长官贤厚莫能欺。
政声娄邑皆传说，心事同僚书得知。
堪笑青蝇工点污，取将白壁强瑕庇。
清时公论终难泯，遗爱空留去后思。
三台令 邺下三台二首 其一
王士禄（清代）

吊古重回远目，凭轩遥指荒丘。不睹西陵歌舞，唯见漳河乱流。
偈颂七十六首
释子益（宋代）

般若锋，金刚焰。
觌面当机，突出难辨。
春风一阵来，落花飞片片。
次公携酒招游弇园山池登缥缈楼二首 其二
胡应麟（明代）

层台飞观曲相连，彷佛丹梯象外悬。半壁霞生林屋底，八窗云起洞庭前。

鼋鼍岸坼藏山夜，乌鹊桥成叠石年。醉望玉楼天尺五，帝阍谁召笔如椽。
元日作是岁除夕立春
释文珦（宋代）

腊穷春自至，四序递相延。
玄发成华发，添年是减年。
嶰筒灰已动，象魏法初悬。
吾独存吾道，凝然不受迁。
赠苏召叟
陆游（宋代）

苏子出俦辈，翩如天际鸿。
才华刮眼膜，文字愈头风。
岂止千人见，真当四海空。
老夫虽耄矣，此论不妨公。
呈景彝偶书
王珪（宋代）

一从奉诏银台路，下马成诗夺凤毫。
东观已陪窥秘箓，南宫又接较群髦。
芝封紫掖文章贵，星近端门气象高。
今是汉庭三独坐，夜吟犹许醉春醪。
赠友人
李远（唐代）

凤城烟霭思偏多，曾向刘郎住处过。银烛焰前贪劝酒，

玉箫声里已闻歌。佳人惜别看嘶马，公子含情向翠蛾。

今日重来门巷改，出墙桐树绿婆娑。
濮阳李鸿胪为大父北山先生求铭
于慎行（明代）

名家阀阅未湮沦，绳武君今列从臣。司马正当求草日，杜陵犹从乞铭人。

操觚雅解亲文史，委佩应堪侍禁宸。海内相逢多世旧，休将薄俗浪悲辛。
送印禅者
释怀深（宋代）

要如璞玉深藏器，莫比囊锥立露尖。随处关门安稳坐，不妨终日口如钳。
挽王礼部二首
刘克庄（宋代）

曲学多希世，方穿竟忤时。
麈谈巾垫角，燕处案齐眉。
峙鹄非常秀，离鸾得许悲。
残年有何乐，偏作故人诗。
祫享八首 送神用《兴安》。
郊庙朝会歌辞（宋代）

合祭大事，因时发天。翼翼孝思，三献礼虔。神兮乐康，飙驭言旋。

永福后人，于千万年。
六州歌头
辛弃疾（宋代）

西湖万顷，楼观矗千门。春风路，红堆锦，翠连云。俯层轩。风月都无际。荡空蔼，开绝境，云梦泽，饶八九，不须吞。翡翠明珰，争上金堤去，勃窣媻姗。看贤王高会，飞盖入云烟。白鹭振振，鼓咽咽。
记风流远，更休作，嬉游地，等闲看。君不见，韩献子，晋将军，赵孤存。千载传忠献，两定策，纪元勋。孙又子，方谈笑，整乾坤。直使长江如带，依前是、保赵须韩。伴皇家快乐，长在玉津边。只在南园。
玉楼春（五之四·大石调）
柳永（宋代）

星闱上笏金章贵，重委外台疏近侍。百常天阁旧通班，九岁国储新上计。

太仓日富中邦最。宣室夜思前席对。归心怡悦酒肠宽，不泛千钟应不醉。
再题常山峪行宫八景 其四 枫香阪
弘历（清代）

青枫茈虒锁云峦，意蕊心香静鼻观。设置江南文翰地，又将仪比麝和兰。
送简秋碧河源县尹
宋褧（元代）

文墨终堪奋，牙绯亦自豪。身留阙下久，官入岭南高。

儿子随行李，乡邻且浊醪。长材能制锦，何惮折腰劳。
耆英会 其一
席汝言（宋代）

系国安危唐上宰，功成身退汉留侯。二公闲暇开高宴，九老雍留奉胜流。

共接雅欢恩意洽，不矜崇贵礼留优。赏心乐事人间盛，岂谓今稀古莫俦。
又过西阳池
刘敞（宋代）

役役轻日月，回回分簿书。怅然面止水，乐矣羡游鱼。

鸥鸟舞迎客，江湖兴起予。顾邀二三子，退食未宜疏。
咏史上·李广李陵
陈普（宋代）

祈连天幸时难再，槐里侯封命已寄。
文景余波涓滴尽，延居数出欲何资。
赠信安郑道人
贯休（唐代）

貌古似苍鹤，心清如鼎湖。仍闻得新义，便欲注阴符。

点化金常有，闲行影渐无。杳兮中便是，应不食菖蒲。
送王炼师赴王屋洞
权德舆（唐代）

稔岁在芝田，归程入洞天。白云辞上国，青鸟会群仙。

自以棋销日，宁资药驻年。相看话离合，风驭忽泠然。
舟晚书怀
周天麟（清代）

苍茫云水欲何之，又到移舟晚泊时。冷淡心情斜照在，艰难身世逆风知。

破除积闷聊中酒，抒写离怀不废诗。却笑沙汀双白鹭，无愁胡亦满头丝。
春日有怀
吴以諴（清代）

江南犹是旧芳菲，薄醉心惊景物非。三楚暮楼人独立，六朝芳草燕初飞。

苍茫云树迷归鸟，迢递关山怅夕晖。记得石城挥泪别，桂花时节雨霏霏。
暮发七里滩夜泊严光台下
方干（唐代）

一瞬即七里，箭驰犹是难。樯边走岚翠，枕底失风湍。

但讶猿鸟定，不知霜月寒。前贤竟何益，此地误垂竿。
闲居奉寄几道
王令（宋代）

门前一径长寒莎，耳冷不闻车马过。
疏竹有风堪待月，空庭无雀可张罗。
道心自觉闲中得，懒性还从病後多。
回首西城望诗老，此心此性复如何。
望城坡去偏桥十里
江源（明代）

望城坡上望偏桥，城郭差参物色饶。千涧浮花春水碧，万山推色晓烟消。

利名客子来还去，风雨鸡声莫复朝。今日登临重回首，乡关迢递雁书遥。
送牧大师之严州
孙琮（清代）

一雁下平皋，群山秋欲暮。渺渺大江寒，独挂片帆去。

云浮峰际塔，日落烟中树。羡尔月明时，严滩深夜住。
文中子
石介（宋代）

龙蛰河汾道不行，訏谟经济授诸生。
由来房魏皆卿相，共辅文皇致太平。
酬思黯相公晚夏雨后感秋见赠
白居易（唐代）

暮去朝来无歇期，炎凉暗向雨中移。夜长只合愁人觉，

秋冷先应瘦客知。两幅彩笺挥逸翰，一声寒玉振清辞。

无忧无病身荣贵，何故沉吟亦感时。
听泉亭
释鉴（宋代）

寒泉漱石齿，淅沥鸣瑶琴。坐来毛骨清，分明太古音。
奉酬鲁望夏日四声四首。平声
皮日休（唐代）

塘平芙蓉低，庭闲梧桐高。清烟埋阳乌，蓝空含秋毫。

冠倾慵移簪，杯干将餔糟。翛然非随时，夫君真吾曹。
禅人并化主写真求赞
释正觉（宋代）

慧而能定，定而能应。
空有短长，初无欠剩。
定慧力庄严，性相心齐证。
妙观察智照非功，成所作智同圆镜。
明堂庆成五首
任希夷（宋代）

仲辛肆事展明堂，磬管锵鸣更令芳。
苍璧肃阵勤圣主，二觞嘉荐属认皇。
云车天上纷纷下，月鉴庭中穆穆光。
八举亲祠俱响答，吾皇诚意感穹他。
送王使君小子孝廉登科归省
司空曙（唐代）

年少通经学，登科尚佩觿。张冯本名士，蔡廓是佳儿。

鞍马临岐路，龙钟对别离。寄书胡太守，请与故人知。
听子规有感
潘玙（宋代）

客边听子规，忍见百花飞。唤得春先去，如何汝未归。

蜀山仍旧在，世事觉今非。只合三缄口，空林伴夕晖。
花月词
曹勋（宋代）

花光露重春烟湿，鹤去瑶台人竚立。
坐见栏干月脚西，景入长门金锁涩。
花开直莫媚春风，春风代谢如呼吸。
留别世谦绿榕桥次韵
陈烓（明代）

绿榕桥下水增波，桥上骚人倚醉过。自是金兰交谊重，故于樽酒别情多。

花当祖席飘红雨，鱼逐新流弄玉梭。把袂不堪分手去，东风碧草奈愁何。
何秀才郊园五首
司马光（宋代）

苍苍竹林暝，郁郁松气寒。
纵横兴来笔，欹侧醉中冠。
同士则游西湖
韩维（宋代）

今日西湖好，来游未觉喧。
柳枝风处乱，花艳暖中繁。
桥远归人渡，舟移集鸟翻。
何须更樽酒，道胜有清言。
探花郎送花坐中与邻几戏作七首 其一
刘敞（宋代）

两郎探花如顾山，红紫黄白俱可怜。春风过此即埽地，尔复碌碌慰眼前。
点绛唇
汪莘（宋代）

晓角霜天，昼帘却是春天气。小园行处。双蝶相随至。

恰向梅边，园向桃边睹。孜孜地。访兰寻蕙。谁会幽人意。
九日晨起闷坐
杨廷理（清代）

斜风密雨到重阳，忆到身家百感茫。觅句了无新意味，从公难改旧衷肠。

潮声远近喧清梦，虫语周遭近小床。毕竟似僧还是客，披衣起坐费思量。
春晚招石门陈居士游麦斜岩破新茶因读南华齐
林亦之（宋代）

好好轻衫清昼便，短锄欲乞此来田。
只应荷蒉无青发，且谩春风二十年。
极目（二首选一）
蒋士铨（清代）

江山奇胜总偏安，天堑茫茫固守难。
史册事随春梦过，皖公青入酒杯间。
送梵才大师归天台
章得象（宋代）

京寺栖禅久，霞城去路长。
江波收积潦，风信促归航。
坐榻新蒲稳，齐盂早稻香。
遥知掩扉处，森斗万峰傍。
春兴
盛烈（宋代）

泾云全放两峰青，湾柳丝金照眼明。
短棹又随鸥鹭去，笙歌少处结春盟。
摸鱼儿（和谢李同年）
刘辰翁（宋代）

记玄都、看花君子，一生恨奈何许。青云紫陌悠悠者，几个玉人成土。今在否。但四海九州，屈指从头疏。吾年空负。看射虎南山，遭逢醉尉，何须饮田父。

神清梦，也是堂堂欧府。此中无破头虑。种槐不隔鞭蛆恶，更祝二郎儿做。苍苍古。漫年又一年，老却南公楚。池塘春暮。笑步步呜蛙，看成两部，正似未忘鼓。
乾隆戊寅冬见凝斋先生于南昌今五十五年矣蓟庄舍人以遗像见示于金陵因识以诗成六韵
姚鼐（清代）

昔至洪州郭，曾瞻长者颜。论言尊斝侧，赏会水云间。

蜗舍千馀里，乌轮五十环。遗编升馆阁，封斧遂丘山。

季子今贤俊，江城值朽顽。风仪重展对，悽戚记追攀。
题金陵杂兴诗后八首
薛师董（宋代）

尊嘉堂上崔巍老，制阃新开欲辟吾。
又约来游游不得，风流输与五云苏。
是日自磻溪将往阳平憩于麻田青峰寺之下院翠
苏轼（宋代）

不到峰前寺，空来渭上村。
此亭聊可喜，修径岂辞扪。
谷映朱栏秀，山含古木尊。
路穷惊石断，林缺见河奔。
马困嘶青草，僧留荐晚飧。
我来秋日午，旱久石床温。
安得云如盖，能令雨泻盆。
共看山下稻，凉叶晚翻翻。
怀古愚兄
丘葵（宋代）

有荷荐香，有竹荐凉。
归哉归哉，一觥对床。
路逢襄扬杨少府入城，戏呈杨四员外绾
杜甫（唐代）

寄语杨员外，山寒少茯苓。归来稍暄暖，当为劚青冥。
翻动神仙窟，封题鸟兽形。兼将老藤杖，扶汝醉初醒。
鱼身字
佚名（唐代）

三度过海，两度上汉。行至勒漠，命属柏君。
更漏子·钟鼓寒
韦庄（唐代）

钟鼓寒，楼阁暝，月照古桐金井。深院闭，小庭空，落花香露红。
烟柳重，春雾薄，灯背水窗高阁。闲倚户，暗沾衣，待郎郎不归。
送郑刚中赴江东参议
张镃（宋代）

去程遥指石头城，秋与钟山老气清。紬绎蓬峦曾正字，参陪莲幕试论兵。

时平得计甘微禄，学古无心急近荣。君岂江淮久游客，归来矍铄上承明。
送韩美成都大赴夔帅
郭印（宋代）

公来雪山重，公去雪山轻。
少陵有是语，申言饯公行。
公初来蜀时，豺狼浩纵横。
剪除二三辈，百兽弭耳惊。
坐令坤维地，众醉稍稍醒。
仁风被动植，德泽覃幽明。
咸云真使者，有眼未曾经。
今将夔子去，方面倚长城。
虽分阃外忧，三川难为情。
岷山黯无色，锦水咽无声。
政恐狐狸出，依然扰吾民。
鄙夫为之言，汝曹且静听。
我公非常人，夷夏知威名。
平生活国心，须臾不少宁。
天欲靖乾坤，平步公与卿。
大摅康济学，引手援生灵。
岁未尽前数日偶题长句
陆游（宋代）

栟榈小弁野人装，八十三年旧话长。
真笑形骸无藉在，本知生世不牢强。
茅檐啼鸟初相命，烟渚归鸿渐著行。
想得城中盛冠盖，家家来往荐椒觞。
郡斋五日柬刘子
蒋山卿（明代）

郡斋五日思依依，客里清尊兴自违。
微雨隔帘人不见，满庭蕉叶落花稀。
题杨文昭为刘敬思画
贡性之（元代）

我家茅屋沧江边，屋头高树云相连。秋声六月常在座，髣髴两相闻钧天。

朅来城市住未久，已觉尘埃满衣袖。高堂素壁忽见画，风雨如闻龙怒吼。

忆昔刘郎多好奇，七尺长身玉雪姿。眼中为惜栋梁具，笑倩杨昭图画之。

杨生好画亦成癖，醉墨淋漓不停笔。远山近水漫涂抹，铁干虬枝俨行立。

一时清致俱寂然，惟馀此画人间传。精神恍惚夺造化，意象惨澹含云烟。

吁嗟二公不复见，把玩令人竟忘倦。老夫白发已如此，往事悠悠泪如霰。
偈颂一百六十首
释宗杲（宋代）

衲僧相见莫疑猜，布袋结头今日开。
露柱著衫南岳去，灯笼脱帽上天台。
只有云门木上座，终年无去亦无来。
有时独靠古屏畔，觑破门前下马台。
和祖无择袁州东湖卢肇石
萧元宗（宋代）

石是人非世所传，宜阳城郭古山川。
和光瓦砾曾无累，委质泥山积有年。
地僻久为神物护，时来方遇使君贤。
介然作镇东湖上，德政何当向此镌。
入蔚州
江源（明代）

行尽千山与万山，马蹄今日蔚州关。镇边楼上闲刁斗，倒剌山前问大还。

漠漠风沙连塞外，镗镗金鼓彻云间。观风恐未宣君德，感愧中心几汗颜。
仰同令君摄山栖霞寺山房夜坐六韵诗
徐孝克（南北朝）

戒坛青石路，灵相紫金峰。影尽皈依鸽，餐迎守护龙。

晨朝宣宝偈，寒夜敛疏钟。鸡兰静含握，仁智独从容。

五禅清虑表，七觉荡心封。愿言于此处，携手屡相逢。
草堂吟
薛令之（唐代）

草堂栖在灵山谷，勤苦诗书向灯烛。柴门半掩寂无人，惟有白灯相伴宿。

春日溪头垂钓归，花笑莺啼芳草绿。猿鹤寥寥愁转深，携琴独理仙家曲。

曲中哀怨谁知妙，子期能识宫商调。鱼未成龙剑未飞，家贫耽学人争笑。

君不见苏秦与韩信，独步谁知是英俊。一朝得遇圣明君，腰间各佩黄金印。

男儿立志需稽古，莫厌灯前读书苦。自古公侯未遇时，萧条长闭山中户。
出塞二首 其二
杨素（隋代）

汉虏未和亲，忧国不忧身。握手河梁上，穷涯北海滨。

据鞍独怀河，慷慨感良臣。历览多旧迹，风日惨愁人。

荒塞空千里，孤城绝四邻。树寒偏易河，草衰恒不春。

交河明月夜，阴山苦雾辰。雁飞南入汉，水流西咽秦。

风霜久行役，河朔备艰辛。薄暮边声起，空飞胡骑尘。
三峰草堂 其一
程俱（宋代）

庭前双梧一亩阴，禅房萧森花木深。清霜脱叶空山响，梦觉寒窗松月林。
石上水蕉
袁说友（宋代）

傍石根斜缀，澄波叶舒副。
气涵流水润，冷彻内心虚。
带月轩窗外，凝蓝雨露余。
凭将摩诘画，雪里细寻渠。
句 其七
范镇（宋代）

西山瞰大江，迤逦龙鳞湿。
送穆舜宾承议致政还乡
赵抃（宋代）

清修平日得无惭，学道勤行肯妄谈。轩冕諠哗公始悟，林泉潇洒我先谙。

曾怜避弋云中雁，每念缠丝茧里蚕。画舫西归时节好，春山如黛水如蓝。
感兴 其二
黄任（清代）

峣峣者易缺，皎皎者易污。方枘纳圆凿，其势必龃龉。

高明坐一室，鬼瞰生揶揄。君子矫自好，岂能贬意趋。

盛气招重尤，寒情畏厚诬。埋照匿光彩，被褐怀瑾瑜。

先民亦有言，深藏贵若虚。
寄贺钱{左山右贲}荐福东林和尚
释绍昙（宋代）

法身边事会多时，端的枯樁弗用疑。
无柄铁鎚轻击碎，心花粲发不萌枝。
鹧鸪天·腊後春前暖律催
范纯仁（宋代）

腊后春前暖律催。日和风软欲开梅。

公方结客寻佳景，我亦忘形趁酒杯。

添歌管，续尊罍。更阑烛短未能回。

清欢莫待相期约，乘兴来时便可来。
张世杰第四十一
文天祥（宋代）

南国卷云水，黄金倾有无。
蛟龙亦狼狈，反复乃须臾。
二月二十四日至魏塘七首 其四
张嵲（宋代）

雨罢青枝犹袅袅，风馀紫燕故翩翩。垂帘竟日无馀事，庭草虽长不用鞭。
同叶内翰游南峰窃观壬辰旧题诗谨次严韵
程俱（宋代）

道林弥天辩，妙誉倾斗南。山阴有馀赏，禹穴或已探。

晚岁折筇杖，兹焉寄伽蓝。呼鹰阅神骏，对客手自谈。

却顾夸夺子，心兵战方酣。当时蹇驴辈，蹴踏岂所堪。

斯人不可见，荒径昔已谙。青鞋踏松月，幽灯照禅龛。

尔来十五年，身世犹朝三。羁游了无蒂，飞蓬转毗岚。

愧此石窟人，坚持證那含。如公世所挽，明堂要樟楠。

徘徊弭玉节，聊酌需泉甘。老乃涧底松，霜枝郁毵毵。

尚有蠹书癖，囊中密如蚕。中年锢泉石，此外无馀耽。

从公恣幽讨，形疲意犹贪。安得五亩园，旁营二空庵。

心游万物表，旷若巨海涵。恨无买山具，抚境思髯参。
题妙庭观玉泉池
赵镇（宋代）

一脉泠泠绝点埃，方池幽洞自潆洄。源从白石云边出，流向青潆座下回。

禹穴鳞游残雪喷，祗园花堕暗香来。可人最是清秋夜，月白沙青宝镜开。
到城南园瞻南轩先生遗像
王炎（宋代）

入门荷香净，步屧柳阴湿。
欲写情郁陶，翻引兴萧瑟。
瞻望堂中情，玉色而山立。
六学妙经纶，未试百之一。
身存天下望，身没海内惜。
此道会谁传，丹青但陈迹。
楼边好山近，竹底凉风入。
两鹤韵亦高，导我转湖侧。
独游何太清，滞念亦可释。
门关莫返锁，愿言日散策。
咏史下·诸葛孔明八首
陈普（宋代）

不凭潼华驱曹马，试出褒斜馘郃双。
深念永安枕前语，横行河洛又临江。
庆清朝慢 壬子腊八同毛大可陆荩思先生沈御泠陆云士章天节柳靖公吴瑹符诸子宴集
俞士彪（清代）

红酒催诗，绿波泛斝，千秋空想芳踪。谁知今朝欢宴，我辈重逢。

芳暮门前雪霁，小梅枝上月朦胧。瑶席敞，氍毹座软，橙橘香浓。

人世上，嘉会少，百年里多半，纷冗匆匆。且须相忘少壮，共话情悰。

座上不衣自煖，阳春先到画堂中。明朝看，当筵新咏，还是谁工。
白须
蒲寿宬（宋代）

月照当襟雪，终剪施摩诘。
我作白须行，而得养生术。
枕上偶成
李曾伯（宋代）

官辙驱驰遍四郊，老来於此尚投胶。
绸缪先事心为碎，展转中宵睫不交。
贪鼠驱无容出穴，惊乌疑恐弗安巢。
灯残衾薄新寒力，听彻更筹五五敲。
衢州书事
沈受宏（清代）

尚书昔日驻旌旄，烽火危疆保障劳。已见降王归斧钺，徒闻战鬼逐弓刀。

山围四野寒云没，水拍孤城夜雨高。回首可怜离乱处，至今阊井半蓬蒿。
苏小小墓
罗隐（唐代）

魂兮檇李城，犹未有人耕。好月当年事，残花触处情。

向谁曾艳冶，随分得声名。应侍吴王宴，兰桡暗送迎。
同乡人别朱希文察判于咏春亭
张侃（宋代）

今春醵饮咏春亭，水阔山遥眼界清。前度来时多值雨，今番到此却逢晴。

蚕方三幼餐乾叶，燕喜双飞泊短楹。小别诸君休作恶，阳关四叠不须成。
去事吟
邵雍（宋代）

君子去事，民有余祥。
小人去事，民有余殃。
道光壬午五月自曹镇任奉命致仕返黔俶装将行赋长句四章敬以纪恩兼用志别 其四
刘清（清代）

霄路何心振羽翰，鍪兜依旧换儒冠。敝裘典尽书囊在，壮志销除剑匣寒。

十月冰霜时节改，一家鸡犬去留难。真成日近长安远，独向浮云直北看。
送同年胡湛宇浔阳视榷便道省觐
王禹声（明代）

匡庐万丈郁嵯峨，彭蠡春深旅雁过。此去綵衣翩昼锦，遥看紫雁映鸣珂。

烟波隐见渔舟晚，帆影参差估客多。把臂青衫应湿遍，岂堪重听伯劳歌。
人日雨用曾宾谷中丞为扬州都转时人日游焦山唱和诗韵
觉诠（清代）

人日登高阁，窗含碧海烟。雨留花外客，春入水中天。

树隔层岩峭，山开一洞圆。蜗牛庐尚在，高卧有焦仙。
与廖检法同行口占分水岭诗 其三
骆罗宪（宋代）

山从顶上分闽越，四面群峰簇仗齐。自是心同天广大，不妨眼趁地高低。
月夜同湛用喈过泉长纵饮梅花下
陈恭尹（清代）

似云孤起鹤孤飞，一片空明立小池。过客只惭依玉树，见花何必羡琼枝。

月当瘦影徘徊见，酒引浓香寂寞知。落得满头君莫笑，鬓毛非久亦如斯。
山处
潘玙（宋代）

浮云富贵不关心，只向闲中寄此生。
山色四时仁者静，梅花万古圣之清。
惯临风月搜吟趣，无复江湖梦客程。
独爱邻僧常过我，一瓯茶罢事棋枰。
征妇词
王镃（宋代）

日日妆楼望雁回，雁回郎不寄书来。
谁知别后身宽窄，欲送寒衣未敢裁。
登蒲州石矶望横江口潭岛深迥斜对香零山
柳宗元（唐代）

隐忧倦永夜，凌雾临江津。猿鸣稍已疏，登石娱清沦。

日出洲渚稍，澄明皛无垠。浮晖翻高禽，沉景照文鳞。

双江汇西奔，诡怪潜坤珍。孤山乃北峙，森爽栖灵神。

洄潭或动容，岛屿疑摇振。陶埴兹择土，蒲鱼相与邻。

信美非所安，羁心屡逡巡。纠结良可解，纡郁亦已伸。

高歌返故室，自罔非所欣。
颍桥僧舍壁间有诗颇怨不遇因次其韵刺之
邹浩（宋代）

食肝何必马，食鱼何必鲂。趣操苟冰炭，谁能屈邹阳。

人间所荣苟，金门与玉堂。患失纷鄙夫，白首犹悢悢。

岂识君子心，草衣如绣裳。薮泽方尉罗，鹪鹏已翱翔。
偶吟
白居易（唐代）

人生变改故无穷，昔是朝官今野翁。久寄形于朱紫内，

渐抽身入蕙荷中。无情水任方圆器，不系舟随去住风。

犹有鲈鱼莼菜兴，来春或拟往江东。
寄梅墟陈提干
释绍昙（宋代）

齿履登临乏款延，薰风报谒郁蓝天。
拂尘未下云檐榻，采宝新归海国船。
乘兴□□迷柳下，搜吟□梦到梅边。
何时握手东林社，重结三生未尽缘。
赠文显
刘敞（宋代）

古来画工著名者，吴氏鬼神韩氏马。鬼神既伪不足称，狗马空氏亦多假。

显师幼年独写人，至今精绝疑有神。洒毫便觉面如面，后素倏讶身观身。

高冠长剑天子侧，他时金声复玉色。师皆对之槃礴裸，众谓十常八九得。

诸公固为廊庙贤，麒麟未画宜私传。一邱一壑吾亦可，烦仗丹青无间然。
刘烨大著忽惠雅章喜惧交集辄增二咏聊以谢酬
魏野（宋代）

东观刘郎一古儒，等闲简帖类经书。
论交不弃如云客，并马常容似雪驴。
蝴蝶梦魂知有据，凤凰诏命想无虚。
翻愁旦暮西垣去，难伴王维宿直庐。
途次方城
寇准（宋代）

方城旧路四曾过，此度偏饶怅望多。
独倚客亭思往事，南阳何异梦南柯。
再用示方山人韵二首
吴芾（宋代）

暮年不是苦思归，已约湖山恐失期。
此意有谁能会得，只应猿鹤是相知。
钱塘怀古 其四
董师谦（宋代）

行人指新寺，云此旧宫城。坐殿几朝帝，开山何处僧。

日边行塔影，天外送钟声。王气元无了，何消凿秣陵。
生老病死佛家以为四苦宋人又借此以诮权贵今反之为四绝句焉 其四
杨巍（明代）

归去是便宜，蒙庄愤世词。人生如昼夜，此理不须推。
广惠寺
蔡清臣（宋代）

云中老树冷萧萧，溪上僧归倚画桡。
谁为秋风乘兴去，松窗先听富阳潮。
游苏子美沧浪故园
袁易（元代）

昊穹积长阴，寒日光炯碎。虚徐少城隅，物色入遐睇。

苏侯故台沼，芜没今谁记？依依故址存，惨惨回飙厉。

谷传魑魅啸，地失神灵卫。伊人百夫特，文采倾当世。

立朝罹罔罗，抱影投荒裔。皂淹天马逸，鸷困秋鹰鸷。

空馀意气雄，摩荡山岳锐。生存且飘泊，身后何嗟异。

下泉虽冥冥，精爽不可閟。孤城千载归，秋风九皋唳。
贺圣朝·仲冬佳节
王哲（金朝）

仲冬佳节，灵童来报，阳气初升。黄芽齐吐，玉浆浇溉，荣布层层。甲方琼秀，庚方金彩，相间星能。把明珠祥艳，瑞光迎在，云外腾腾。
题李氏敬聚堂
家铉翁（宋代）

一矜字十年除得，一信字五年乃成。
我赠君家一敬字，须知受用在平生。
赠达西堂
薛师石（宋代）

却罢住山缘，归来又十年。
自知身是妄，常道钵休传。
塔路修来直，纱灯影处圆。
与吾相对坐，语嘿尽通神。
临碣石
曹勋（宋代）

杲日既升，我徒既盈。
原言斯适，至乐无声。
立冬道中
高登（宋代）

黄茅时节瘴烟深，人在山凹第几重。
梁竦负才徒感慨，嵇康赋性本疏慵。
此生自断天休问，吾道频年世不容。
会脱帻巾还自隐，鹿门妻子惯相从。
寄题龙泉李宗儒、师儒槐阴书院
杨万里（宋代）

龙泉二李继謪仙，朝议朝散相後先。
凤雏二妙继乃祖，宗儒师儒贤弟昆。
手种兔目今几年，日茹叶淘呻断编。
阴似王家三树绿，异时官职追前躅。
花作唐人八月黄，来岁能书催趣装。
上巳留晋仙饮
韩淲（宋代）

隔江烟雾是山阴，一夜风寒忽转晴。我有一杯相就饮，唤回昏梦杜鹃声。
闲适仿白氏体二首
虞淳熙（明代）

白屋还施纷，莹莹雪不如。
更开三尺牖，照我五车书。
冬尽收芸草，秋来晒蠹鱼。
便便一梦觉，人道孝先闾。
题八士图
方岳（宋代）

飞絮游丝芳草路，淡烟疏雨落花天。
偶然画出寻诗意，未必新诗待画传。
偶题邓公（公即给事中珽之子也，饥穷老病，退居此村）
白居易（唐代）

偶因携酒寻村客，聊复回车访薜萝。且值雪寒相慰问，

不妨春薜更经过。翁居山下年空老，我得人间事校多。

一种共翁头似雪，翁无衣食自如何。
金陵杂兴二百首 其一八五
苏泂（宋代）

八功德水饮一勺，当下令君热恼消。城里红尘莫回首，小屏风岭好逍遥。
次韵程给事同孙觉学士杨宪景略游天衣寺
赵抃（宋代）

元是玉皇香案吏，等閒吟笑即成文。松廊驻节排千骑，山径寻成步五云。

谏院高风矜共赏，宪台清论喜同闻。三贤一会诚难有，归暮休辞酒十分。
久客写怀
赵汝燧（宋代）

一身千里叹飘零，鬓影萧疏已半星。云雁叫愁栏独倚，秋风吹面酒初醒。

尘埃南北何曾歇，日月东西不暂停。昏暮谁家数声笛，含悽喷怨要人听。
青神舟中 其二
王士元（宋代）

溪上人家槿作篱，侧生露叶与风枝。恨余此日来偏早，不得轻红擘荔枝。
摸鱼儿（闽漕王幼学作碧湾丹嶂堂，歌此词，以墨本见寄，依韵和之）
王迈（宋代）

昔元城、一生清峭，南都高卧坚壁。留耕便是元城样，何肯枉吾寻尺。曾直笔。说社稷安危，屡叩龙墀额。明时逐客。却惠顾丹山，来持翠节，对此一湾碧。

澄清暇，无奈登临有癖。梅山时访仙迹。神仙偏喜公心事，一见莞然前席。间不得。有先见著龟，消得君王忆。天阍不隔。要济险孤舟，支倾一柱，公外向谁觅。
悼亡三首 其一
谢薖（宋代）

旧闻林下趣，既见即心降。月冷同秋梦，灯寒对夜窗。

孰知身是幻，深念涕如江。仰叹朝飞雉，微禽亦有双。
和杨公济钱塘西湖百题 其五十 枫树林
郭祥正（宋代）

一坞藏深林，枫叶翻蜀锦。寄语别家人，路遥霜霰凛。
代书寄凤仪大嫂
那逊兰保（清代）

分手难言别，寸心争忍离。与君独不见，令我长相思。

落月忆眉宇，停云想鬓丝。计程骖驻后，转盼雁来时。

眠食欣增胜，平安可告知。得闲聊罢绣，消暑但凭诗。

处世求安拙，言情尽占痴。芜函将意寄，烟树绿低垂。
曲留仲高
饶节（宋代）

倚松卧病林下寺，想望朋友如天人。况公座有千里骏，为我少留君勿嗔。
游悟真寺诗一百三十韵
白居易（唐代）

元和九年秋，八月月上弦。
我游悟真寺，寺在王顺山。
去山四五里，先闻水潺湲。
自兹舍车马，始涉蓝溪湾。
手拄青竹杖，足蹋白石滩。
渐怪耳目旷，不闻人世喧。
山下望山上，初疑不可攀。
谁知中有路，盘折通岩巅。
一息幡竿下，再休石龛边。
龛间长丈余，门户无扃关。
俯窥不见人，石发垂若鬟。
惊出白蝙蝠，双飞如雪翻。
回首寺门望，青崖夹朱轩。
如擘山腹开，置寺于其间。
入门无平地，地窄虚空宽。
房廊与台殿，高下随峰峦。
岩崿无撮土，树木多瘦坚。
根株抱石长，屈曲虫蛇蟠。
松桂乱无行，四时郁芊芊。
枝梢袅清吹，韵若风中弦。
日月光不透，绿阴相交延。
幽鸟时一声，闻之似寒蝉。
首憩宾位亭，就坐未及安。
须臾开北户，万里明豁然。
拂檐虹霏微，绕栋云回旋。
赤日间白雨，阴晴同一川。
野绿簇草树，眼界吞秦原。
渭水细不见，汉陵小于拳。
却顾来时路，萦纡映朱栏。
历历上山人，一一遥可观。
前对多宝塔，风铎鸣四端。
栾栌与户牖，恰恰金碧繁。
云昔迦叶佛，此地坐涅槃。
至今铁钵在，当底手迹穿。
西开玉像殿，白佛森比肩。
抖擞尘埃衣，礼拜冰雪颜。
叠霜为袈裟，贯雹为华鬘。
逼观疑鬼功，其迹非雕镌。
次登观音堂，未到闻栴檀。
上阶脱双履，敛足升净筵。
六楹排玉镜，四座敷金钿。
黑夜自光明，不待灯烛燃。
众宝互低昂，碧佩珊瑚幡。
风来似天乐，相触声珊珊。
白珠垂露凝，赤珠滴血殷。
点缀佛髻上，合为七宝冠。
双瓶白琉璃，色若秋水寒。
隔瓶见舍利，圆转如金丹。
玉笛何代物？天人施祗园。
吹如秋鹤声，可以降灵仙。
是时秋方中，三五月正圆。
宝堂豁三门，金魄当其前。
月与宝相射，晶光争鲜妍。
照人心骨冷，竟夕不欲眠。
晓寻南塔路，乱竹低婵娟。
林幽不逢人，寒蝶飞翾翾。
山果不识名，离离夹道蕃。
足以疗饥乏，摘尝味甘酸。
道南蓝谷神，紫伞白纸钱。
若岁有水旱，诏使修苹蘩。
以地清净故，献奠无荤膻。
危石叠四五，磊嵬欹且刓。
造物者何意，堆在岩东偏。
冷滑无人迹，苔点如花笺。
我来登上头，下临不测渊。
目眩手足掉，不敢低头看。
风从石下生，薄人而上抟。
衣服似羽翮，开张欲飞骞。
岌岌三面峰，峰尖刀剑攒。
往往白云过，决开露青天。
西北日落时，夕晖红团团。
千里翠屏外，走下丹砂丸。
东南月上时，夜气青漫漫。
百丈碧潭底，写出黄金盘。
蓝水色似蓝，日夜长潺潺。
周回绕山转，下视如青环。
或铺为慢流，或激为奔湍。
泓澄最深处，浮出蛟龙涎。
侧身入其中，悬磴尤险难。
扪萝踏樛木，下逐饮涧猿。
雪迸起白鹭，锦跳惊红鳣。
歇定方盥漱，濯去支体烦。
浅深皆洞彻，可照脑与肝。
但爱清见底，欲寻不知源。
东崖饶怪石，积甃苍琅玕。
温润发于外，其间韫玙璠。
卞和死已久，良玉多弃捐。
或时泄光彩，夜与星月连。
中顶最高峰，拄天青玉竿。
(炯左换鼠)(鼠令)上不得，岂我能攀援。
上有白莲池，素葩覆清澜。
闻名不可到，处所非人寰。
又有一片石，大如方尺砖。
插在半壁上，其下万仞悬。
云有过去师，坐得无生禅。
号为定心石，长老世相传。
却上谒仙祠，蔓草生绵绵。
昔闻王氏子，羽化升上玄。
其西晒药台，犹对芝术田。
时复明月夜，上闻黄鹤言。
回寻画龙堂，二叟鬓发斑。
想见听法时，欢喜礼印坛。
复归泉窟下，化作龙蜿蜒。
阶前石孔在，欲雨生白烟。
往有写经僧，身静心精专。
感彼云外鸽，群飞千翩翩。
来添砚中水，去吸岩底泉。
一日三往复，时节长不愆。
经成号圣僧，弟子名杨难。
诵此莲花偈，数满百亿千。
身坏口不坏，舌根如红莲。
颅骨今不见，石函尚存焉。
粉壁有吴画，笔彩依旧鲜。
素屏有褚书，墨色如新干。
灵境与异迹，周览无不殚。
一游五昼夜，欲返仍盘桓。
我本山中人，误为时网牵。
牵率使读书，推挽令效官。
既登文字科，又忝谏诤员。
拙直不合时，无益同素餐。
以此自惭惕，戚戚常寡欢。
无成心力尽，未老形骸残。
今来脱簪组，始觉离忧患。
及为山水游，弥得纵疏顽。
野糜断羁绊，行走无拘挛。
池鱼放入海，一往何时还。
身著居士衣，手把南华篇。
终来此山住，永谢区中缘。
我今四十余，从此终身闲。
若以七十期，犹得三十年。
黄人谓寒食上冢为浇山其祭馔多用蒻菜事已则
张耒（宋代）

携酒浇山去，鸣钲彻祭归。
青蔬蒸果蒻，白酒市无旗。
日暮人皆醉，夜深歌似啼。
故人书问我，何用久居夷。
渡江第十
文天祥（宋代）

济江元自阔，轻舟下吴会。
南纪改波澜，吾将罪真宰。
秋雪过相国寺
刘攽（宋代）

六花飞舞满长安，古寺楼台白玉攒。长眉老僧见客语，两年秋雪就中寒。
句
吕氏（宋代）

前身当是陶渊明，爱酒不入远公社。
送司农少卿杜起莘出守遂宁
周必大（宋代）

识公七年前，青衫骑破鞯。
送公七年后，金章大州守。
穷达反掌耳，置之勿复论。
忆公出蜀日，避名如避喧。
神羊一在首，慷慨眉宇轩。
朝陈击奸疏，暮进兴邦言。
炎炎中郎将，解带西南奔。
矫矫内押班，挂冠神武门。
所以杜御史，姓名满乾坤。
人生有聚散，安所非游宦。
徵黄不作难，圣主方味谏。
山水歌
张元祯（明代）

鬼斧夜劈匡庐裂，放出银潢挂巀嵲。深潭百尺吼雷霆，白日半空飞雨雪。

芒鞋两两来山翁，隔溪注视心目雄。胸襟棱棱生逸气，鬓毛飒飒来天风。

我亦平生爱山水，忽见此图爱入髓。他年濯足鄱湖滨，观泉画我成三侣。
和答刘中叟殿院
黄庭坚（宋代）

平生刘宗正，闻有湖海气。
黄石与兵书，雷震锁胸次。
跨马开武与，韔弓作文吏。
守祧仁九族，瑑玉诏万世。
去乘御史骢，权贵歛手避。
时时侵谏草，颇用文章戏。
风人托草木，骚客拾兰蕙。
倾怀谢僚友，句法何壮丽。
诸公游蓬壼，贱子滥末至。
风流余翰墨，想见经行地。
乌啼霜台柏，岑绝不可诣。
峨峨触邪冠，此中有余事。
医国妙药石，立朝极泾谓。
余子蠹青简，走亦行幞被。
顾云侍御出二子请诗因遗一绝
杜荀鹤（唐代）

二雏毛骨秀仍奇，小小能吟大大诗。

想得月中仙桂树，各从生日长新枝。
钓雪老渔
释文珦（宋代）

彼渔者何人，莫是沧浪叟。
万顷自清心。千山同白首。
忘世但生纶。得鱼唯换酒。
醉后任扁舟，流到湘川口。
百字令·秋花，赠歌者王月仙
黄钧宰（清代）

丰姿袅袅，况西风添上，几分清瘦。无限幽思争诉得，总要芳心禁受。急雨凋颜，斜阳送影，真个魂消透。春阴过尽，绿章更有谁奏。
此去怜惜无人，夜深回想，酒醒繁华候。我亦未经寥落者，竟到孤镫残漏。梦阻江关，霜横庭院，一样情迤逗。好留晚艳，重来消遣长昼。
为山亭后有小池丛石间
叶梦得（宋代）

微流自作小潺湲，底处奔崖落迸泉。骤喜忽闻飞雨过，却疑惊起老龙眠。

凭轩但遣时醒耳，裂岸何须去拍天。索寞归心谁与寄，家山不到已三年。
重阳陪诸乡丈游水乐洞过风篁岭龙井张饮观两苏仙辩才法师像晚憩杨家梅园归路小雨
程公许（宋代）

凛秋天气佳，令节天赐沐。客居意莫展，胜赏诺已宿。

风澹湖不波，雾敛山更簇。画舫厌嚣喧，笋舆恣追逐。

閒寻水乐洞，嵌空韵琴筑。烟云互吞吐，台馆适凉燠。

非无人力胜，亦自天巧足。侧步滑青苔，醉面爽飞瀑。

风篁转幽径，龙井鉴寒玉。默堂定未起，清风谁与续。

四海两仙翁，三生缘契熟。定知明月夜，屐响答空谷。

归路取名园，移尊屡更仆。冻雨不成泥，驺骑未须趣。

峨岷渺何在，万里劳远目。安得天瓢翻，尽把边尘沃。

文昌德宏毅，承旨气肃穆。温雅奉常卿，忠愤胶庠博。

宫讲静有仪，正字竭忠告。而我赘其间，自省羞朴樕。

明堂索桴栋，底用采卷曲。平生丘壑姿，本不耐羁束。

抚事长郁陶，临觞转颦蹙。故园俯大江，绕屋艺嘉木。

何以娱岁晚，篱落森杞菊。糗粮幸有储，那不返耕筑。
禅人并化主写真求赞
释正觉（宋代）

白发颅上，青瞳眉底。
雪点疏林，秋明野水。
万像自相投，一灵还不倚。
默默一尘入正受，历历诸尘三昧起。
寄慈峰故人
释智愚（宋代）

湖面春归物理明，水花无数点青萍。
因行若访和庵主，未必孤踪在二灵。
采桑子·无端恼破桃源梦
晏几道（宋代）

无端恼破桃源梦，
明日青楼。
玉腻花柔，
不学行云易去留。
应嫌腻袖前香冷，
重傍金虬。
歌扇风流，
遮尽归时翠黛愁。
缘识
宋太宗（宋代）

淳化四年立春节，喜遇韶光看白雪。
祥云景象一时呈，凝情霭郁比难说。
人心丕变颜容别，乐天顺叙皆胥悦。
土牛击后便駈耕，万物从兹萌芽发。
丽日迟迟影渐长，梅花岭上明皎洁。
欢抃陈仪隘九重，乾坤瑞气初融泄。
真风大布色无穷，春盘鲜盛排罗列。
隆兴焕耀太平宜，预祈丰稔名香爇。
浅情之人莫共语，引尔回邪非处所。
争似淡交得久长，小人终是无规矩。
吟故里葵丘
李好文（元代）

遥望家乡诉传奇，族人依居会盟地。
叹问何选龙脉穴，始祖迁此得仙语。
小桥流水今尚在，古道行人已登临。
三官行宫云游客，玉龙酌酒笑古今。
读杂说小书
刘敞（宋代）

长日无与语，聊及齐谐书。纷纭六合外，莽眇三皇初。

近既难必有，远亦非必无。古今梦寐间，过事蚊虻如。

达生齐万物，曲士拘一隅。苟以忘吾忧，焉能识其馀。
松鹤词
方回（元代）

千桃李之秾华兮不如我之孤松，彼眩三春之朝露兮我专一丘壑之风，听此以洗耳兮又何有乎牛斗之聪。

百莺啼兮万蝶舞，不如我独鹤兮缡褷其羽，顾月池之在地兮各以影而自侣。

九转砂成兮鹤顶同丹，我鬓不凋兮松鬣长青，何十八公之为梦兮胎仙夜鸣醉魂醒。

亦贞其心兮亦癯其形，与我作朋兮俱千龄。
冬暮送人
尚颜（唐代）

长安冬欲尽，又送一遗贤。醉后情浑可，言休理不然。

射衣秦岭雪，摇月汉江船。亦过春兼夏，回期信有蝉。
曲槛
苏轼（宋代）

流水照朱栏，浮萍乱明监。
谁见槛上人，无言观物泛。
书院杂咏 花鸭
王十朋（宋代）

毛羽不多异，浪于花得名。深疑杜陵误，黑白未分明。
洗竹
陈岩肖（宋代）

直干解新箨，低枝蔽旧丛。
芟繁留嫩绿，引月更添风。
树头鸦舅鸣
谢应芳（元代）

树头鸦舅鸣，农人起耘苗。问之何尔忙，良田莠骄骄。

去年耘较迟，草蔓全力寡。稂莠非不除，卒以害吾稼。

吾闻农人语，猛省天下事。养虎当害人，玩寇亦如此。
依韵和章枢密景灵宫奉安列圣神御
陆佃（宋代）

綵舆同日会仙山，金锁晨开玉殿关。驾象法王趋侧畔，骑龙真祖护中间。

紫浮渭北衣冠气，红压终南衮绣颜。更祝圣孙千万寿，奉祠长御景灵班。
南山紫云山居 其七
黄镇成（元代）

竹露连岩际，松风满坐隅。水舂如有节，山鸟似相呼。

暑雨收崖蜜，晴云斸土酥。月高秋万宇，身世一冰壶。
过高邮湖是日烟雾望东岸彷佛如寺
曹义（明代）

野树茫茫夹岸斜，望中烟浪浩无涯。高低楼阁云深处，彷佛僧家与道家。
答韩丈
丘为（唐代）

行人辈，莫相催，相看日暮何徘徊。登孤舟，望远水，殷勤留语劝求仕。

畴昔主司曾见知，琳琅丛中拔一枝。且得免轮天子课，何能屈腰乡里儿。

长安落桑酒，或可此时望携手。官班服色不相当，拂衣还作捕鱼郎。
赞径坂使君柯山仲春讲席之盛
赵汝腾（宋代）

赢粮多士二千馀，争向柯山讲席隅。立天地心鸣道铎，开生灵眼识师儒。

孔融鲁国奇男子，孟氏邹人大丈夫。我在紫霞洲上笑，惜无羽翼到三衢。
元宵中都太守放灯作律诗五首 其四
郑真（明代）

谯楼门外鼓频挝，谁驻春风小小车。暗绿笼纱腾马骑，深红剪彩戏鱼虾。

珠玑妆巧繁奢纵，脂粉团香笑语哗。自愧天涯千里客，海瀛何处问吾家。
送齐经历还嘉禾
徐溥（明代）

东南大郡重专城，赞画从来属老成。品藻无私书上最，及瓜有待促严程。

黄梅雨湿双旌重，紫楝风吹五两轻。莲幕可容虚席久，儿童竹马出郊迎。
醉梅花
卢祖皋（宋代）

愧师承。宣路虽不逮，而寿过之。结屋姑苏台之北，种花弄孙以自适，世念甚轻。今七十有四矣，耳目聪明，髭鬓未白。因其初度，赋醉梅花一首寿之

传得西林一派清。年华垂过欠官称。居无多地花常好，客有来时鹤自鸣。

分蕊馆，驻箳星。齐眉相对眼尤明。弄孙教子婆娑醉，岁岁疏梅入寿觥。
闻舅氏以秘书监致政谨献拙诗为贺
刘敞（宋代）

今日王朝士，多称贤大夫。恩荣随几杖，官职上蓬壶。

行路叹或泣，都城画有图。他时辟雍问，惇史记吁谟。
淀河杂咏 其三
阮葵生（清代）

水宿沙眠乐有余，渔郎生小习舟居。鸣榔跳版沿陂岸，走却琴高赤鲤鱼。
点绛唇
李莱老（宋代）

绿染春波，袖罗金缕双鸂鶒。小桃匀碧。香衬蝉云湿。

舞带歌钿，闲傍秋千立。情何极。燕莺尘迹。芳草斜阳笛。
题赠仲仪上人院
张祜（唐代）

星霜几朝寺，香火静居人。黄叶不经意，青山无事身。

抛生台上日，结座履中尘。自说一时课，别来诗更新。
五月八日离金陵
项安世（宋代）

舟移石头岸，路转马鞍矶。
惟有长干塔，相看未忍违。
和谢倅见赠生日二首
陈傅良（宋代）

朝天冠佩几千员，熟数东州未乏贤。
若论中原旧文物，蒲轮应合聘高年。